Odborná stáž pre študentov VŠ

Ministerstvo školstva, vedy, výskumu a športu Slovenskej republiky otvára program odborných stáží pre študentov vysokých škôl, ktorí chápu vzdelanie  ako kľúčovú hodnotu v živote spoločnosti a po skončení štúdia plánujú ďalšiu kariéru v oblasti školstva, možnosť pracovať na reálnych projektoch a úlohách ministerstva.

Všeobecné podmienky:
1.	motivačný list 
2.	štruktúrovaný životopis 
3.	ukončené bakalárske štúdium
4.	študent   denného štúdia
5.	záujem o prácu v školstve

Študenti VŠ počas absolvovania odbornej stáže budú mať možnosť lepšie spoznať činnosť ústredného orgánu štátnej správy na jednotlivých sekciách ministerstva. Ďalšie informácie je možné získať na sekretariátoch jednotlivých sekcií:

1)	sekcia ďalšieho vzdelávania a mládeže
   Témy odbornej stáže:   
a)	monitoring vzdelávacích programov akreditovaných MŠVVaŠ SR v oblasti ďalšieho vzdelávania a špecializovaných činností v oblasti práce s mládežou,
b)	koordinácia európskych záležitostí a príprava Slovenskej republiky na predsedníctvo v Európskej únii (študenti politológie, sociálnej práce, pedagogiky voľného času, andragogiky, učiteľského smeru – náuka o spoločnosti).

kontakt: Tel: 02/59374 652,
e-mail: sekretariat.sdv@minedu.sk
2)	sekcia vysokých škôl
   Témy odbornej stáže:   
a)	dlhodobý zámer pre vysoké školstvo. Stážista by sa podieľal na príprave a určení formy a termínov prípravy dlhodobého zámeru vysokej školy a nastavení systému prerokúvania dlhodobých zámerov medzi ministerstvom a vysokými školami,
b)	príprava Výročnej správy o stave vysokého školstva za rok 2011; stážista by sa podieľal na príprave správy, spracúvaní údajov a pod.; (študenti technických odborov, odborov verejnej správy a regionálneho rozvoja, ekonomických odborov); dĺžku obidvoch stáží predpokladáme v rozsahu dvoch mesiacov.

kontakt: Tel.: 02/59374 369
e-mail: svs@minedu.sk

3)	odbor masmediálnej politiky
   Témy odbornej stáže:   
a)	zabezpečovanie servisu pre novinárov (príprava odpovedí pre médiá v súčinnosti s vecne príslušnými sekciami a odbormi, promptné zisťovanie informácií pre novinárov súvisiace s aktuálnym dianím v oblasti školstva; spracovanie aktuálnych tém do tlačových správ na základe informácií z odborných sekcií; informovanie médií o účasti vedenia ministerstva na dôležitých podujatiach, vydávanie správ o ich priebehu a výsledkoch; príprava a zabezpečovanie tlačových konferencií; tvorivá príprava podkladov na vystúpenie predstaviteľov vedenia ministerstva na podujatiach dôležitého významu; vypracovanie plánu komunikovaných tém na obdobie 1 mesiaca; administratívne práce súvisiace s chodom odboru masmediálnej politiky),
b)	informačné kanály ministerstva (foto a video dokumentáccia tlačových konferencií a ďalších aktivít ministyerstva, editácia foto a video súborov; publikovanie textových, fotografických a video dokumentov na webových sídlach ministerstva, prípadne na FB, youtube a intranete; aktualizácia údajov publikovaných na webových sídlach ministerstva).

kontakt: Tel.: 02/59374 465, 59374 449
e-mail: tlacms@minedu.sk

4)	sekcia vedy a techniky
    Témy odbornej stáže:   
a)	riadenie procesov v informačno-komunikačnom systéme so zameraním na výskum a vývoj ako  informačného systému a centrálneho informačného  portálu verejnej správy,   ktorého správcom je MŠVVaŠ SR.  (fakulta manažmentu),
b)	meranie kvantity a efektívnosti  výstupov projektov výskumu a vývoja na základe dosiahnutých výsledkov v rámci ich riešenia  a ich vyhodnocovanie  prostredníctvom  informačného systému pre výskum a vývoj prevádzkovaného na celoštátnej úrovni na MŠVVaŠ SR.  (fakulta ekonomiky),
c)	potenciál Slovenskej republiky k získavaniu špičkových zahraničných výskumných pracovníkov (humanitné vedy),
d)	popularizácia vedy a techniky a motivácia vedeckých pracovníkov prezentovať výsledky výskumu a vývoja (humanitné vedy),
e)	verejné financie a ich efektívnosť (ekonomická fakulta; fakulta verejnej správy),
f)	spolupráca verejného a súkromného sektora v oblasti výskumu a vývoja (ekonomická fakulta),
g)	debyrokratizácia v oblasti verejného sektora (fakulta sociálnych a ekonomických vied; fakulta verejnej správy),
h)	proces transpozície smerníc EK do právneho systému SR v oblasti výskumu a vývoja (fakulta európskych štúdií).

kontakt: Tel.: 02/59102 611
e-mail: sekretariat.svt@minedu.sk

5)	sekcia štátnej starostlivosti o šport
     Témy odbornej stáže:   
a)	financovanie športu zo štátneho rozpočtu (ideálne študent 2. alebo 3. stupňa VŠ právnického, ekonomického, manažérského alebo telovýchovného študijného programu resp. verejnej politiky, nie je vylúčený ani iný študijný program) ,
b)	pohybové aktivity detí a mládeže (ideálne študent 2. alebo 3. stupňa VŠ pedagogického, ideálne telovýchovného študijného programu, nie je vylúčený ani iný študijný program).

kontakt: Tel.: 02/59374 142
e-mail: sekretariat.ssss@minedu.sk

6)	sekcia regionálneho školstva
     Témy odbornej stáže:   
a)	výkon štátnej správy zameranej na postavenie, profesijný rozvoj a kariérový rast pedagogických a odborných zamestnancov (pedagogická fakulta),
b)	zefektívnenie vedenia školskej dokumentácie v edukačnom procese s možnosťou využitia digitálnych technológií (pedagogická fakulta alebo technický smer so zameraním na informatiku).

kontakt: Tel.: 02/59374 409
e-mail: srs@minedu.sk

7)	sekcia medzinárodnej spolupráce
     Témy odbornej stáže:   
a)	príprava medzinárodných zmluvných dokumentov pre oblasť vzdelávania (bilaterálne a multilaterálne dohody),
b)	propagácia slovenského jazyka v zahraničí (vysielanie učiteľov a lektorov, spolupráca s krajanskými organizáciami, vzdelávacie aktivity podporované MŠVVaŠ SR a pod.)

kontakt: Tel.: 02/50109 617
e-mail: sms@minedu.sk

8)	odbor legislatívno-právny
 Témy odbornej stáže:   
a)	zlepšenie vzdelávania na vysokých školách – návrhy nazmenu legislatívy
b)	problematika ústavnosti pri tvorbe všeobecne záväzných právnych predpisov.

kontakt: Tel.: 02/59374 401
e-mail: sekretariat.olp@minedu.sk

9)	sekcia informatiky
     Témy odbornej stáže:   
a)	riadenie projektov v oblasti informačno – komunikačných technológií v rezorte školstva
b)	riadenie IT služieb a prevádzka informačných systémov úradu ministerstva.

kontakt: Tel.: 02/59374 299
e-mail: sekretariat.si@minedu.sk

Ďalšie informácie:

1.	Odborná stáž bude vykonávaná v dĺžke 1 až 3 mesiacov, podľa rozsahu témy stáže od 15. 3. 2012 do 15. 6. 2012.
2.	Časový rozvrh práce bude predmetom dohody v závislosti na téme odbornej stáže. K uvedenej téme vypracuje stážista návrhy, pripomienky, odporúčania vo forme záverečnej správy.
3.	Za odbornú stáž nebudú študenti odmeňovaní, odborná stáž je bezplatná.
4.	Stážista bude mať určeného svojho gestora, s ktorým bude riešiť problematiku témy odbornej stáže, ako aj iné skutočnosti súvisiace s odbornou stážou.
5.	Na každú tému bude vybratý jeden uchádzač.
6.	Termín podania písomných žiadostí pre prvé výberové kolo je do 17. 2. 2012. V žiadosti je potrebné uviesť tému stáže.
7.	Na obálke uveďte heslo „STÁŽ“.
8.	Adresa podania písomných žiadostí o odbornú stáž:
Ministerstvo školstva, vedy, výskumu a športu Slovenskej republiky
sekretariát Osobného úradu
Stromová 1
813 30 Bratislava 1